  Виталий Пронин Сергей Токарев верамъя, кылем арын нырысьсэ скал уллёез 1 сюрс 236 йырлы йылтыны луиз. Мае возьмано туэ? Та но мукетыз сярысь вераз Правительстволэн Тӧроезлэн воштӥсез Сергей Токарев.Кылем арын гурт хозяйствоослы азинтӥськыны федерал бюджетысь но республикалэн казнаысьтыз 3 миллиард 153 миллион манет висъямын вал. 2015-тӥ арен ӵошатыса, со 447,6 миллион манетлы уногес. Таин валче 23 туала ферма пуктыны, 19-сэ выльдыны пӧрмиз. Соос 11 сюрс пудо йырлы чакламын.  Туэ эшшо 24,4 сюрс инты лэсьтыны кулэ, шуэ Сергей Токарев. Та пӧлысь 17 сюрсэз  воксё выль гидын кылдоз.1990-тӥ аръёсысен пудо йыр ялан кулэсмылӥз. Сергей Токарев верамъя, кылем арын нырысьсэ скал уллёез 1 сюрс 236 йырлы йылтыны луиз. Туннэ шаерысьтымы фермаосын 114 сюрс 900 сюро улэ. Валамон ни, та йӧл вылын но шӧдӥськиз: 649,1 сюрс тонна кыскемын. 2015-тӥ арен ӵошатыса, со 25,5 сюрс тонналы уногес. Гуртоос котькуд скаллэсь шорлыдын 178 граммлы уногес йӧл кыскыны пӧрмытӥзы - котькудӥзлэсь 5 сюрс 743 килограмм. Йӧл кысконъя Удмуртия Россиын 4-тӥ интыын лыдъяське, нош Приволжск федерал округын - 2-тӥын.Тужгес трос йӧл сётӥзы вавожъёс - 53,6 сюрс тонна. Таос мышкын можгаос - 48,6 сюрс тонна, балезиноос басьтӥзы 47,6 сюрс тонна, шарканъёс - 44,5 сюрс тонна, алнашъёс - 43,5 сюрс тонна. Кылем арын Вавож ёросын нырысьсэ пусъемын одӥг скаллэсь 7 сюрс  73 килограмм йӧл басьтэмзы.  Нош Алнаш, Шаркан, Дэри, Эгра но Грак палъёсын 41 скал 6 сюрс килограммлэсь уно йӧл сётӥз. Сергей Токарев верамъя, туэ чакламын шаерамы шорлыдын 6 сюрс килограмм вылэ потыны.Гидъёсты паськытатон, уллёез йылтон шӧдӥськытэк ӧз кыле пудо сиён дасян вылын но. Сиён тырмытон вылысь Сарапул, Шаркан но Можга ёросъёс 1 сюрс 739 гектар аналтэм музъемзэс выльысь гыроно-кизёно луизы. Ёросъёс пичиен-пичиен музъемъёссэс паськытатӥзы ке, Шаркан ёросын  ог 547 гектарез огназ улӟытӥз   «Исток» хозяйство, кивалтӥсез Фаина Ефремова. Эшшо ке 400 йырлы ферма пуктӥз. Озьы гуртын уж кылдытӥз. Азьланяз но бусыоссэс паськытатӥсьёслы субсидия висъяськоз.Сергей Аркадьевич шуэ: туэ Гурт удысъя но сиён-юонъя министерство бадӟым саклык висъяны медэ пудо сиён дасянлы. Азинтӥськонлы вань висъям уксёзы пӧлысь ог 60-80 процентсэ хозяйствоос сиён дасянлы куштоно луо уго. Соин ик пайдаё ужаны дышетонъя семинаръёс радъямын луозы.Туннэ хозяйствоос ӟечгес улыны кутскизы. Заводъёс уго йӧлзэс дуноенгес басьто. 11-тӥ январе 1 литрзэ 25 манетэн кутӥзы, кылем арысь та вакытэн ӵошатоно ке, со 5 манетлы уногес. Таин валче хозяйствоослы пуктӥськыны но, техниказэс выльдыны, удобрение басьтыны но трослы каньылгес луиз. Со сяна, вытъёссэс тырыны быгатӥзы. Нош таиз валтӥсез луэ: выт тыронъя пунэмъёс вань дыръя банкъёс кредит уг сёто. Туэ хозяйствоослы 5 процентъем кредит сётозы, азьвыл 20-ёзь но вуылӥз, шуэ С. Токарев.Воштӥськонъёс вань фермеръёслы юрттонын но. Пудо вордонэн вырись фермеръёслы сётӥськись грантлэн быдӟалаез 2 пол йылӥз. Семьяен ужась фермер табере басьтоз 10 миллион манет, кутскись фермер - 3 миллион манет. Мукет  фермеръёслы но юрттэт бадӟымаз.Елена Сараматова  